Kapers, polisieman tydens skietery in PTA gewondArgieffoto Foto: SAPS, Facebook ŉ Polisiebeampte is in ŉ kritieke toestand nadat hy Sondagaand tydens ŉ oor-en-weer-skietery met drie vermeende kapers in Pretoria gewond is. Volgens kol. Noxolo Kweza, ŉ polisiewoordvoerder, het die voorval by ŉ woonstelblok in Hatfield plaasgevind. “Die polisie het ŉ wenk ontvang dat ŉ gekaapte voertuig by die woonstelblok opgemerk is,” het Kweza Maandag gesê. “Toe polisiebeamptes by die woonstelblok aankom het die vermeende kapers op hulle losgebrand. Die polisie het teruggevuur.” Die drie vermeende kapers is ook tydens die skietery gewond. Kweza kon nie meer inligting oor die aard van hul beserings verskaf nie. Die polisie het op ŉ blou lig, ŉ koeëlvaste baadjie, en drie vuurwapens beslag gelê. Drie gesteelde VW Golf-motors is ook gevind. Die drie verdagtes is in hegtenis geneem en word aangekla van poging tot moord, die besit van gesteelde goedere, en die besit van ongelisensieerde vuurwapens. Hulle moet binnekort in die hof verskyn.